b'\n_START_ARTICLE_\n\xc3\x98stre Sogn g\xc3\xa5rd (Oslo)\n_START_PARAGRAPH_\n\xc3\x98stre Sogn g\xc3\xa5rd var et g\xc3\xa5rdsbruk nord i Aker, senere Oslo kommune. G\xc3\xa5rden l\xc3\xa5 p\xc3\xa5 h\xc3\xb8ydedraget nord for Ullevaal Stadion, \xc3\xb8st for Sognsveien. _NEWLINE_G\xc3\xa5rden er nevnt allerede midt p\xc3\xa5 1500-tallet. Fra 1617 var den \xc2\xabkannik-gods\xc2\xbb, det vil si underlagt kirken. I 1669 kom g\xc3\xa5rden i privat eie. I 1916 og 1918 ble store deler av eiendommen kj\xc3\xb8pt av kommunen, dels for \xc3\xa5 anlegge Sognsvannsbanen, dels for \xc3\xa5 legge ut boligtomter. Resten av g\xc3\xa5rden ble ekspropriert av kommunen i 1948, og alle bygningene unntatt stabburet ble revet. P\xc3\xa5 eiendommen ble det bygget studentboliger, som sto ferdig til de olympiske vinterleker i 1952. Studentbyen ble da brukt som deltakerlandsby._NEWLINE_Etter en tid ville Studentsamskipnaden ikke ha stabburet i studentbyen. En av etterkommerne fra g\xc3\xa5rden fikk overta det og flyttet det til Hadeland. Det st\xc3\xa5r n\xc3\xa5 ved Skjelbreia i Lunner kommune.'